Högesta
Högesta,
Högestad, hovedgård 12 km nordøst for Ystad i Skåne. Högesta hørte i middelalderen under ærkebiskopsædet i Lund, men blev ved reformationen lagt under kronen. Christian 3. overdrog hovedgården til Greger Jensen Ulfstand, herefter tilhørte Högesta forskellige andre adelige familier. Carl Piper erhvervede gården i 1706, og den har siden været i familien Pipers eje, fra 1999 omdannet til aktieselskabet Högestad og Christinehof Fideikommis AB.
Hovedbygningen i senrenæssance stil er opført i 1635 af Palle Rosenkrantz til Krenkerup. På hovedbygningens facade står opførernes navne med jernbogstaver: PRK HR ERS LL 1635 for hhv. Palle Rosenkrantz og hans tre hustruer Hedvig Rantzau, Elisabeth Rosensparre og endelig LL Lisbet Lunge.